*****

ΚΑΝΟΝΙΣΜΟΣ (ΕΟΚ) αριθ. 1937/83 ΤΗΣ ΕΠΙΤΡΟΠΗΣ

της 13ης Ιουλίου 1983

για την τροποποίηση του κανονισμού (ΕΟΚ) αριθ. 55/72 περί των όρων προσκλήσεως υποβολής προσφορών για τη διάθεση των οπωροκηπευτικών τα οποία αποσύρθηκαν από την αγορά

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1738/82 (2), και ιδίως το άρθρο 21 παράγραφος 4,

Εκτιμώντας:

ότι το άρθρο 1 του κανονισμού (ΕΟΚ) αριθ. 55/72 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3481/80 (4), προβλέπει ότι οι οργανισμοί που ορίζονται από τα Κράτη μέλη είναι δυνατόν, μέσω της διαδικασίας πρόσκλησης υποβολής προσφορών σε ορισμένη τιμή, να αναθέτουν στη βιομηχανία τις εργασίες μεταποίησης σε χυμό των οπωροκηπευτικών που αποσύρονται από την αγορά καθώς και, για τις ντομάτες, τις εργασίες μεταποίησης σε τοματοπολτό·

ότι το άρθρο 5 παράγραφος 1 του κανονισμού (ΕΟΚ) αριθ. 1560/70 της Επιτροπής της 31ης Ιουλίου 1970 περί καθορισμού των προϋποθέσεων για την ανάθεση των εργασιών μεταποιήσεως σε χυμό των οπωροκηπευτικών που αποσύρονται από την αγορά (5), όπως τροποποιήθηκε τελευταία από τον κανονισμό (ΕΟΚ) αριθ. 1936/83 (6), προβλέπει ότι οι οργανισμοί που ορίζονται από τα Κράτη μέλη πρέπει να απορρίπτουν τις προσφορές των συμμετεχόντων εάν υπερβαίνουν ποσό που έχει οριστεί σε συνάρτηση με την τιμή απόσυρσης του εν λόγω προϊόντος·

ότι για να υπάρξει ομοιομορφία, πρέπει η πρόσκληση υποβολής προσφορών σε ορισμένη τιμή που προβλέπει ο κανονισμός (ΕΟΚ) αριθ. 55/72 να μην είναι δυνατόν να πραγματοποιείται σε τιμή ανώτερη από την τιμή που ορίζει ο κανονισμός (ΕΟΚ) αριθ. 1560/70 ·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως των Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 4 του κανονισμού (ΕΟΚ) αριθ. 55/72 προστίθενται τα ακόλουθα εδάφια:

«Σε κάθε περίπτωση, η τιμή που ορίζεται από τον οργανισμό για τη μεταποίηση σε χυμό δεν πρέπει να υπερβαίνει κατά 175 % για τα ροδάκινα, 200 % για τα βερύκοκκα και 250 % για τα άλλα προϊόντα τη μέση εποχιακή τιμή με την οποία οι οργανισμοί παραγωγών είναι δυνατόν να αποσύρουν από την αγορά το προϊόν που παρουσιάζει ίδια χαρακτηριστικά με τα χαρακτηριστικά του προϊόντος που έχει ληφθεί υπόψη για τον καθορισμό της τιμής βάσεως.

Μέχρι τη λήξη του τελευταίου σταδίου προσέγγισης, που προβλέπει το άρθρο 59 της πράξης προσχώρησης της Ελλάδας, η μέση εποχιακή τιμή των προϊόντων για τα οποία ισχύει η προσέγγιση υπολογίζεται, για το σύνολο της Κοινότητας, βάσει των τιμών που ισχύουν για την Κοινότητα των 9.»

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 13 Ιουλίου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 118 της 20. 5. 1972, σ. 1.

(2) ΕΕ αριθ. L 190 της 1. 7. 1982, σ. 7.

(3) ΕΕ αριθ. L 9 της 12. 1. 1972, σ. 1.

(4) ΕΕ αριθ. L 363 της 31. 12. 1980, σ. 87.

(5) ΕΕ αριθ. L 169 της 1. 8. 1970, σ. 59.

(6) Βλ. σ. 42 της παρούσας Επίσημης Εφημερίδας.